b'\n_START_ARTICLE_\nSafari (selain)\n_START_SECTION_\nHistoria\n_START_PARAGRAPH_\nVuoteen 1997 asti Applen tietokoneiden mukana toimitettiin selaimena Netscape Navigator. My\xc3\xb6hemmin Microsoftin Internet Explorer -selaimen Mac-versio liitettiin oletusselaimeksi osana viisivuotista sopimusta Applen ja Microsoftin v\xc3\xa4lill\xc3\xa4. Microsoft julkaisi kaikkiaan viisi p\xc3\xa4\xc3\xa4versiota Internet Explorer Macille, 27. maaliskuuta 2000 julkaistun version j\xc3\xa4\xc3\xa4dess\xc3\xa4 viimeiseksi._NEWLINE_Steve Jobs ilmoitti 7. tammikuuta 2003, ett\xc3\xa4 Apple oli kehitt\xc3\xa4nyt oman www-selaimensa nimelt\xc3\xa4\xc3\xa4n Safari. Sin\xc3\xa4 p\xc3\xa4iv\xc3\xa4n\xc3\xa4 ilmestyi ensimm\xc3\xa4inen beta-versio, jota seurasi joukko virallisia ja ep\xc3\xa4virallisia versioita, kunnes versio 1.0 julkaistiin 23. kes\xc3\xa4kuuta 2003. Alun perin erikseen ladattava Safari-ohjelma toimitettiin k\xc3\xa4ytt\xc3\xb6j\xc3\xa4rjestelm\xc3\xa4n Mac OS X 10.3 mukana 24.10.2004 julkaistuna versiona oletusselaimena. Silloin Macille tehty Internet Explorer j\xc3\xa4i vain vaihtoehtoselaimeksi. K\xc3\xa4ytt\xc3\xb6j\xc3\xa4rjestelm\xc3\xa4version Mac OS X 10.4 julkaisussa 29. huhtikuuta 2005 Safarista tuli ainoa mukana toimitettava selain. My\xc3\xb6s Microsoft lopetti Internet Explorerin Mac-versioiden yll\xc3\xa4pidon vuonna 2005._NEWLINE_Vuonna 2007 Apple julkaisi iPhonen, jonka mukana toimitetaan kyseiselle laitteelle optimoitu Safari. My\xc3\xb6hemmin samana vuonna Applen Worldwide Developers Conferencessa Jobs julkisti Safarista Windows-betaversion. Ensimm\xc3\xa4inen vakaa versio (3.1) julkaistiin Windowsille 18. maaliskuuta 2008._NEWLINE_Safarin selainytimen\xc3\xa4 toimii Webkit, jonka koodin Apple otti KDE-projektin KHTML-selainytimest\xc3\xa4 ja muokkasi Safarille sopivaksi. Lisenssiehtojen takia Webkitin ohjelmakoodi on KHTML:n tapaan avointa._NEWLINE_Mac OS X 10.4.3 julkaisussa (lokakuussa 2005) uudesta Safarin versiosta 2.0.2 tuli tiett\xc3\xa4v\xc3\xa4sti ensimm\xc3\xa4inen Acid2-testin l\xc3\xa4p\xc3\xa4issyt selain. T\xc3\xa4m\xc3\xa4 testi on kehitetty, jotta sill\xc3\xa4 voitaisiin taivutella selainten ohjelmoijat noudattamaan paremmin virallista W3C-standardia.\n_START_SECTION_\nMarkkinaosuus\n_START_PARAGRAPH_\nTammikuussa 2009 StatCounterin mukaan Safarin markkinaosuus oli 2,79\xc2\xa0%. Vuoden 2013 joulukuussa Safarin markkinaosuus nousi 11,77\xc2\xa0% ja 2014 lokakuussa 15,3\xc2\xa0%._NEWLINE_Elokuussa 2016 NetMarketShare kertoi Safarin ty\xc3\xb6p\xc3\xb6yt\xc3\xa4koneiden markkinaosuuden olevan 4,28\xc2\xa0%._NEWLINE_StatCounterin mukaan tammikuussa 2017 Safarin markkinaosuus ty\xc3\xb6p\xc3\xb6yt\xc3\xa4-, tabletti- ja mobiililaitteissa oli 14,54\xc2\xa0%.'